Stengt tunnel fører til økt trafikkstøy på Laksevåg: – Dette er en belastning for beboerne 
– Få følger anbefalingen om å kjøre Knappetunnelen, sier beboer på Laksevåg. 18. september begynte et omfattende oppgraderingsprosjekt av Damsgårdstunnelen. Arbeidet kan pågå frem til oktober 2025, og fører til stengte løp på kvelden. – At dette er et nødvendig tiltak, kan jeg godt forstå, men det er ingen som har tenkt på hva det vil bety for omkjøringsveien de hiver all trafikken på, sier Vidar Totland. Totland er tredje generasjon som bor i huset i Kringsjåveien på Laksevåg. Han sier trafikken har økt etter at arbeidet i Damsgårdstunnelen startet. Statens vegvesen anbefaler og har skiltet med omkjøring på E39 via Fjøsanger og deretter Knappetunnelen.  Den anbefalingen er det få som følger, ifølge Totland. – Det tar sikkert 15 minutter ekstra, så det er ingen som bruker den omkjøringsveien. I realiteten kjører alle som skal vestover forbi her, sier han.  Vegtrafikksentralen har flere ganger meldt om kø på Puddefjordsbroen og rundt Laksevåg på grunn av den stengte tunnelen.  Byggeleder Ruben Onarheim i Vegvesenet sier han har forståelse for at støyen er belastende, men sier at det er nødvendig å holde tunnelen stengt i den gitte perioden på grunn av det omfattende arbeidet. – Den anbefalte omkjøringen er mye mer egnet til å håndtere trafikkmengden enn veien rundt Laksevåg, men vi kan ikke stenge veiene rundt tunnelen, så det er ikke så mye vi kan gjøre, sier Onarheim. Tunnelen stenger allerede klokken 19.00 mot sentrum og 20.00 fra sentrum.  Trafikken som i dette tidsrommet ville kjørt gjennom Damsgårdstunnelen, må derfor velge en annen vei. 5. september var det 2376 biler som kjørte gjennom tunnelen mellom klokken 20.00 og 00.00.  – Det er eksepsjonelt tidlig å stenge tunnelen. Det er mer trafikk på denne tiden av døgnet enn senere, og det merker vi som bor her, sier Totland.  Tidligere har Totland satt opp et gjerde for å dempe støyen fra trafikken. Nå mener han nye vinduer er nødvendige for å redusere plagene. Så langt gir ikke Vegvesenet økonomisk støtte til dem som blir mest utsatt for trafikkstøy i forbindelse med tunnelprosjektet. – Dette er arbeid som må gjøres for at veien gjennom Damsgårdstunnelen kan holde åpen. Tilstanden er veldig dårlig, sier Onarheim.
Et oppgraderingsprosjekt av Damsgårdstunnelen i Bergen har ført til økt trafikk på Laksevåg. Tunnelen stenger klokken 19.00 mot sentrum og 20.00 fra sentrum. Statens Vegvesen anbefaler omkjøring via E39 og Knappetunnelen, men få følger denne anbefalingen. Beboere klager over støy og krever økonomisk støtte fra Vegvesenet for støytiltak, noe Vegvesenet så langt ikke har gitt.